'Vals profeet' vas ná tiener se verkragting | Netwerk24
Deur Marietie Louw-Carstens 07 Augustus 2018 14:16
'n Man van Limpopo wat homself as 'n profeet beskou en 'n 16-jarige meisie glo verkrag het sodat sy "magiese kragte" sou kry, is agter tralies.
Die 31-jarige man het Dinsdag vlugtig in die landdroshof in Thohoyandou verskyn op aanklag van verkragting.
Kol. Moatshe Ngoepe, polisiewoordvoerder in Limpopo, sê die beweerde verkragting het Sondagoggend in die Dzwerani-nedersetting buite Thohoyandou gebeur.
Die meisie was op pad na 'n kerkdiens toe die man haar sien loop en aan haar gesê het hy is 'n profeet.
Hy het haar oorreed om saam met hom na sy kerk toe te gaan.
"Op pad soontoe het hy vir haar gesê sy moet met hom seks hê om sodoende magiese kragte te kry. Sy het geweier, maar hy het haar toe glo verkrag," sê Ngoepe.
Hy sal agter tralies bly tot hy op 7 September weer in die hof moet verskyn.
Die man het daarna glo swart klere wat hy by hom in 'n sak gedra het, vir die meisie gegee om aan te trek.
Hy het haar daarna gedwing om saam met hom na "sy kerk" toe te gaan.
"Almal in die kerk het net swart klere gedra," sê Ngoepe.
Die meisie kon eers later die dag wegkom uit die gebou waar die "kerkdiens" was en het die polisie van haar nagmerrie vertel.
Die polisie het die man Maandag in hegtenis geneem.
Sy identiteit kan nie bekendgemaak word voordat hy gepleit het op die aanklag van verkragting teen hom nie.